奉和喜雪應制
作者：許敬宗
朝代：唐

paragraphs: 嵰州表奇貺，閟竹應遐巡。
何如御京洛，流霰下天津。
忽若瓊林曙，俄同李徑春。
姑峯映仙質，郢路雜歌塵。
伏檻觀花瑞，稱觴慶冬積。
飄河共瀉銀，委樹還重璧。
連山分掩翠，綿霄遠韜碧。
千里徧浮空，五軔咸淪跡。
機前輝裂素，池上伴凌波。
騰華承玉宇，凝照混金娥。
是日松筠性，欣奉柏梁歌。